N á v r h  n a  u z n e s e n i e :

Mestské zastupiteľstvo v Košiciach, podľa § 6, ods. 2, písm. aa)
Štatútu mesta Košice

b e r i e  n a  v e d o m i e

Správu náčelníka Mestskej polície Košice o činnosti MsP Košice    od II. rokovania MZ konaného dňa 22.02.2007

S p r á v a
o činnosti Mestskej polície Košice od  II. rokovania MZ                   konaného dňa 22. 02. 2007

Predkladá: JUDr. Milan Dvorožňák
                        náčelník MsP

Náčelník Mestskej polície Košice (ďalej len náčelník MsP), v zmysle § 21, ods. 3 Štatútu mesta Košice, predkladá správu o činnosti Mestskej polície Košice za obdobie od 01. 01. 2007 do 31. 03. 2007. Mestská polícia Košice (ďalej len MsP) ako poriadkový útvar mesta Košice  v zmysle zákona č.564/1991 Zb. o obecnej polícii v platnom znení, na území mesta zabezpečovala v prezentovanom období verejný poriadok a poskytovala služby obyvateľom mesta a iným osobám, ktoré sa tu zdržiavali najmä v oblasti: ochrany života, zdravia               a  majetku, ochrany pred priestupkami a inými asociálnymi prejavmi, ochrany pred trestnou činnosťou a prejavmi kriminality, čistoty a kultúrnosti verejných priestranstiev, ochrany životného prostredia a verejnoprospešných zariadení, vzťahov medzi ľuďmi, skupinami osôb, národnostných menšín, presadzovania hodnôt výhodných pre celok a ich ochrany pred sebeckým a individuálnym poškodzovaním ostatných. Spolupracovala s inými zložkami pôsobiacimi v oblasti verejného poriadku, občianskeho spolunažívania, ochrany mládeže pred prejavmi výtržníctva, násilníctva, neúcty k spoločnému majetku, ochrany pred alkoholovou a inou toxikomániou ako aj pri ochrane ďalších oprávnených záujmov, práv a požiadaviek obyvateľov mesta.

1    Oblasť riadiacej a kontrolnej činnosti

V hodnotenom období sa náčelník MsP pravidelne zúčastňoval na poradách vedenia mesta, mestských podnikov a poradách týkajúcich sa sociálneho monitoringu v meste Košice.
Dňa 15.02.2007 sa v malej zasadačke Magistrátu mesta Košice uskutočnilo vyhodnotenie činnosti MsP za rok 2006. Počas pracovného aktívu náčelník MsP oboznámil všetkých prítomných pracovníkov a príslušníkov MsP o činnosti a dosiahnutých výsledkoch na jednotlivých útvaroch a staniciach MsP za rok 2006 a taktiež vytýčil hlavné priority, ktoré bude MsP plniť v roku 2007. V závere pracovného aktívu náčelník MsP slávnostne odovzdal príslušníkovi stanice MsP Košice – Stred  p.Petrovi Műllerovi odznak príslušníka roka 2006 za aktívnu a obetavú prácu, ktorú menovanému udelilo Združenie miest a obcí Slovenska        a Združenie náčelníkov obecných a mestských polícií Slovenska na návrh náčelníka MsP.
Za účelom prerokovania problematiky udržiavania trvalo voľných a prístupových komunikácií a označovania nástupných plôch sa dňa 13. 03. 2007 zúčastnil zástupca náčelníka MsP na pracovnej porade, ktorú organizovalo Okresné riaditeľstvo Hasičského        a záchranného zboru v Košiciach za účasti predstaviteľov príslušných MČ – Košice  a  Správy  komunikácií Košice. Na predmetnom pracovnom stretnutí účastníci predniesli názory a návrhy na riešenie súčasného problematického stavu v prezentovanej oblasti a dohodli sa na spoločnom postupe pri realizácií opatrení na zjednanie nápravy.
 Na základe pozvánky sa dňa 13.03.2007 zástupca náčelníka MsP zúčastnil na vyhodnotení  bezpečnostnej situácie na teritóriu Okresného riaditeľstva Policajného zboru       v Košiciach I (ďalej len OR PZ Košice I), kde bola z úrovne riaditeľov jednotlivých útvarov OR PZ Košice I vyhodnotená aj spolupráca s MsP. Za dobrú spoluprácu pri realizácii rôznych preventívno-bezpečnostných akcií na ochranu verejného poriadku, životného prostredia a pod. v roku 2006 obdržala MsP poďakovanie.
Za účelom riešenia  problematiky  bezpečnosti a čistoty trhoviska na Dominikánskom námestí, ul. Mäsiarskej a ul. Kováčskej v Košiciach sa predstavitelia vedenia MsP zúčastnili na spoločnom pracovnom stretnutí so starostom MČ Košice – Staré mesto,                             riaditeľom OO PZ Košice – Staré mesto  a podnikateľskými subjektami z uvedenej MČ.       Na predmetnom pracovnom stretnutí účastníci predniesli názory a návrhy na riešenie súčasného nevyhovujúceho stavu v prezentovanej oblasti a dohodli sa na spoločnom postupe pri realizácií opatrení na zjednanie nápravy.
V hodnotenom období sa zástupca náčelníka MsP zúčastnil na pracovnom stretnutí prierezovej skupiny jednotnej koordinácie projektov MMK. Na základe tohto stretnutia bol     v spolupráci s odd. strategického plánovania MMK na MsP vypracovaný projektový zámer na dobudovanie resp. rozšírenie kamerového systému MsP. Po jeho schválení bolo na Ministerstvo financií SR zaslané odôvodnenie žiadosti o dotáciu na dobudovanie resp. rozšírenie predmetného kamerového systému MsP.  
Na základe podkladových materiálov z jednotlivých staníc a pracovísk spracoval náčelník MsP správu o činnosti MsP za obdobie od 01. 01. 2006 do 31. 12. 2006, ktorá bola po schválení primátorom mesta Košice zaslaná v zmysle § 26, ods. 9 zák.č.564/1991 Zb. o obecnej polícii na Ministerstvo vnútra SR.

2    Oblasť personálnej práce, vzdelávania a výcviku

V súlade so smernicou pre činnosť príslušníkov MsP v prípade aktivácie zabezpečovacieho systému na staniciach a pracoviskách MsP boli v januári 2007 aktualizované plány ochrany a obrany jednotlivých staníc  a pracovísk MsP.
V mesiaci január 2007 boli na všetkých staniciach a pracoviskách MsP príslušníkmi z odd. výchovy, školenia a výcviku MsP vykonané preškolenia z Trestného zákona, Trestného poriadku a zákona NR SR č. 428/2002 o ochrane osobných údajov.
V mesiaci február 2007 zrealizoval vedúci odd. výchovy, školenia a výcviku MsP pre uchádzačov o prijatie do zamestnania v MsP previerky fyzickej zdatnosti. Predmetných previerok sa z celkového počtu 21 uchádzačov zúčastnilo 16 uchádzačov. Z toho: 13 uchádzačov dosiahlo celkové hodnotenie „Vyhovel“ a 3 dosiahli celkové hodnotenie „Nevyhovujúci“. 
Na základe požiadavky z Úrady vlády pre prevenciu kriminality Ministerstva vnútra SR v mesiaci marec 2007 vedúci odd. výchovy, školenia a výcviku MsP spracoval správu             o plnení úloh stratégie rady pre prevenciu kriminality za roky 2003 – 2006. Uvedená správa bola po schválení náčelníkom MsP zaslaná na Ministerstvo vnútra SR.

3    Oblasť materiálno – technického zabezpečenia výkonu služby

Za účelom modernizácie a rozšírenia kamerového systému MsP boli v 1. ¼ roku 2007 z úrovne vedenia MsP na základe vykonaného prieskumu zorganizované viaceré pracovné jednania s kompetentnými predstaviteľmi fi. ZP Electronik Servis s.r.o.. Výsledkom týchto jednaní je návrh zmluvy o dielo medzi mestom Košice a prezentovanou firmou na realizáciu II. etapy rozvoja kamerového systému MsP s cieľom rozšíriť dátovú sieť z optických káblov a inštalovať ďalšie bezpečnostné kamery v centrálnej mestskej zóne. 
V súlade s ods. 1 a 2 § 40 zákona č.25/2006 Z.z. o verejnom obstarávaní a o zmene a doplnení niektorých zákonov bola dňa 21. 03. 2007 riaditeľom MMK vymenovaná komisia na vyhodnotenie ponúk predložených v rámci zadávania podprahovej zákazky na dodávku automatov na samoobslužný predaj parkovacích lístkov. Na základe stanoviska výberovej komisie a výbere najvhodnejšej ponuky, dôjde následne v centrálnej mestskej zóne k výmene 14-tich fyzicky a morálne opotrebovaných automatov určených na samoobslužný predaj parkovacích lístkov.
Dňa 14. 03. 2007 bolo podľa zákona č.25/2006 Z.z. o verejnom obstarávaní mestom Košice taktiež vyhlásené verejné obstarávanie podlimitnou zákazkou na nákup 1 ks odťahového vozidla pre MsP. 
Začiatkom roku 2007 uviedla MsP do prevádzky ďalšie 3 rampové parkovacie systémy na ul. Vodná a Orlia, kde je daň za parkovanie 30,-Sk/hod. a na ul. Južná trieda č.7, kde je daň za parkovanie 15,-Sk/hod. Na základe pozitívnych skúseností s prevádzkovaním rampových systémov chce MsP ako správca plateného parkovania v Košiciach do konca 1. ½ roka 2007 uviesť do prevádzky ďalší rampový parkovací systém na Festivalovom námestí v Košiciach, kde je daň za užívanie verejného priestranstva na parkovanie motorového vozidla 10,-Sk/hod. 

4    Oblasť verejného poriadku a dopravy

4.1 Verejný poriadok 

V  súlade  s  ročným  plánom  hlavných  úloh MsP na rok  2007  sme   v  januári 2007 na všetkých staniciach MsP vykonali vyhodnotenie práce za rok 2006  s analýzou bezpečnostnej situácie a stavu verejného poriadku v služobných obvodoch. Na základe vykonaných analýz orientujeme výkon služby do miest s najčastejším výskytom protispoločenskej činnosti            s cieľom jej eliminácie. 
So súčasnou nepriaznivou ekonomickou  situáciou  súvisí  aj zvýšený počet osôb sociálne odlúčených a vylúčených (bezdomovcov), ktorí sa zdržiavajú v meste a priľahlých záhradkárskych lokalitách. Okrem bezdomovcov s trvalým pobytom v Košiciach sem prichádzajú aj bezdomovci z iných miest a obcí. Následne vytvárajú skupinky, ktoré sa ubytujú v neobývaných budovách, opustených záhradných chatkách a pod. pričom ich ničia     a znečisťujú ich okolie a tým znepríjemňujú pobyt obyvateľom resp. vlastníkom chatiek         v daných lokalitách. Ako príklad možno uviesť záhradkárske lokality: „Majetkár“ v MČ Košice – Sídlisko Ťahanovce; „Čičky Majer“ v MČ Košice – Západ; „Račí potok“ v MČ – Košice – Sever; „Za teplárňou“ na ul. Jarmočnej v MČ Košice – Juh a pod. 
Pri riešení tejto problematiky MsP úzko spolupracuje s miestnymi úradmi príslušných MČ. Uvedená problematika je prejednávaná aj na pravidlených spoločných stretnutiach s námestníkom primátora p. MUDr. Marekom Vargovčákom a kompetentnými predstaviteľmi z odd. sociálnych vecí MMK, MsP  a BPMK v rámci sociálneho monitoringu. Z pravidlene vykonávaných kontrol, ktoré realizujú príslušníci MsP v uvedených záhradkárskych lokalitách minimálne 5 x v mesiaci vyplýva, že osoby sociálne odlúčené a vylúčené prebývajú v objektoch (záhradných chatkách) legálne, t.j. na základe písomnej zmluvy o nájme resp. ústnej dohody s majiteľmi nehnuteľnosti.
V  mesiaci marec 2007 sme v spolupráci s OR PZ Košice I realizovali preventívno-bezpečnostné akcie zamerané na vreckových zlodejov a verejný poriadok na zastávkach          a v hromadných dopravných prostriedkoch v centrálnej mestskej zóne.
V súvislosti so začiatkom jarnej časti Corgoň ligy  sme v marci 2007 zahájili realizáciu opatrení na zabezpečenie nerušeného priebehu futbalových zápasov MFK na štadióne Lokomotívy a.s. v Košiciach. V hodnotenom období sme zabezpečovali verejný poriadok  pri 3 domácich futbalových stretnutiach.
Celoplošným problémom v meste Košice je voľný pohyb psov bez vôdzky  na verejných priestranstvách, detských ihriskách, v areáloch ZŠ, MŠ, pričom tu dochádza k znečisťovaniu  týchto priestranstiev psími exkrementami (výkalmi). Na základe vyššie prezentovanej problematiky pokračujeme v realizácii preventívno-bezpečnostných akcií vo všetkých MČ v meste Košice, ktoré sú zamerané na dodržiavanie zákona č.282/2002 Z.z., Všeobecne záväzného nariadenia Mesta Košice č. 78 z roku 2006 a Všeobecne záväzných nariadení príslušných mestských častí, ktorými sa upravujú podmienky a chov psov resp. iných spoločenských zvierat. Pri realizácii preventívno-bezpečnostných akcií spolupracujeme v niektorých prípadoch aj s príslušníkmi PZ SR a členmi komisií verejného poriadku príslušných MČ. Uvedené akcie sú zo strany MsP organizované tak, aby bola  rešpektovaná doba a forma protiprávneho konania. V 1. ¼ roku 2007 sme zaznamenali 146 prípadov porušenia právnych noriem, ktoré stanovujú podmienky chovu psov resp. iných spoločenských zvierat. Z toho riešili 82 prípadov dohovorom, 48 prípadov blokovou pokutou, 4 prípady riešili blokom na pokutu na mieste nezaplatenú a 12 prípadov riešili oznámením správnemu orgánu.
Na základe zistených poznatkov a skúseností budú príslušníci z MsP realizovať obdobné preventívno-bezpečnostné akcie aj v nasledujúcom období.
V prezentovanom období sme zabezpečovali poriadkové aktivity počas rôznych kultúrnych a športových podujatí akými boli napr. kladenie vencov na Námestí osloboditeľov pri príležitosti osláv 62. výročia oslobodenia mesta Košice,  domáce hokejové stretnutia HC Košice, „ 3. ročník v slalomovej jazde zručnosti na Zelenom dvore“ a pod.
Počas realizácie poriadkových aktivít na predmetných podujatiach sme nezaznamenali žiadne porušenie verejného poriadku a za ich realizáciu obdržala MsP od usporiadateľov poďakovanie v písomnej forme. 

4.2	 Dopravná situácia 

Zvýšenú pozornosť neustále venujeme  aj  bezpečnosti  a plynulosti  cestnej premávky a v rámci nej postihujeme nedisciplinovaných vodičov, ktorí nerešpektujú zákazové značky    a iné dopravné zariadenia. 
Celkovo sme za  1. ¼ rok 2007 v 717 prípadoch inštalovali na osobné motorové vozidlá technický prostriedok na zabránenie ich odjazdu. V 593 prípadoch sme realizovali odťah motorových vozidiel, ktoré boli odstavené na komunikáciách v rozpore s ustanoveniami zákona č.315/1996 Z.z. o premávke na pozemných komunikáciách a v 82 prípadoch sme realizovali odťah na komerčnej báze. 
V hodnotenom období sme riešili 1010 prípadov porušenia VZN mesta Košice č.5/1996 o státí, parkovaní a oznamovaní opustených vozidiel na území mesta Košice. Z toho sme  490 prípadov riešili v blokovom konaní, 50 prípadov sme riešili blokom na pokutu na mieste nezaplatenú, 73 prípadov oznámením o priestupku a 397 prípadov dohovorom. 

4.3	 Vyhodnotenie  vybraných  ukazovateľov  činnosti MsP za 1. ¼ rok 2007

Celkovo sme riešili 11197 priestupkov, z toho :

•	Priestupky na úseku VZN  : 6416
•	Priestupky na úseku bezpeč. a plynulosti cestnej premávky : 3358 
•	Iné priestupky : 1423

Z toho :

•	v blokovom konaní  3393 priestupkov  na sumu  1.313.400,- Sk,
•	riešené blokom na pokutu na mieste nezaplatenú  1044 priestupkov na sumu               854.100,- Sk,
•	riešené oznámením resp. správou o výsledku objasňovania priestupku a pod. 532 priestupkov,
•	riešené   preventívne   t.j.  dohovárním   na  útvare  MsP  resp.  na  mieste spáchania priestupku 6228 priestupkov, 
      
Operátori z operačného strediska MsP za 1. ¼ rok zistili 516 prípadov porušenia právnych noriem. Na miesto spáchania priestupkov boli  vždy operatívne vyslané hliadky MsP za účelom ich následného riešenia.
V prezentovanom období sme realizovali 21 prípadov privolania LSPP,  11 prípadov privolania hasičského záchranného zboru a 48 prevozov peňazí pre MMK. Obyvateľom mesta Košice sme v hodnotenom období doručili 1249 zásielok z Okresných súdov a Krajského súdu v Košiciach, mesta Košice a jednotlivých MČ. Pre nemožnosť preukázať svoju totožnosť a pre podanie vysvetlenia sme v hodnotenom období predviedli na Policajný zbor 17 podozrivých osôb a na stanice MsP – Košice 58 podozrivých osôb. Všetky prípady predvedenia sú v súlade s platnou právnou úpravou. 
V uplynulom období sme zistili 3 trestné činy, pričom sme zadržali a obmedzili osobnú slobodu 5 páchateľom trestného činu.

	

	

5     Oblasť prevencie a spolupráce

V oblasti  prevencie  viktimácie  t.j. špecificky  orientovanej  prevencie kriminality, ktorá sleduje cieľ, aby sa človek nestal obeťou trestného činu, sme v hodnotenom období zrealizovali 23 pravidelných prednášok a besied na materských, základných a stredných školách integrovaných do osnov vzdelávania v rámci hodín etickej výchovy so zámerom, pripraviť deti a mládež na osvojenie si a uplatňovanie preventívnych opatrení, ktorými by mohli znížiť riziko svojho ohrozenia kriminalitou. 
Prostredníctvom  hromadných  oznamovacích  prostriedkov bolo v prezentovanom období z úrovne vedenia MsP zrealizovaných 5 diskusných relácií, konkrétne:1 relácia v rádiu Viva a 1 v rádiu Regina so zameraním VZN mesta Košice č.85/2006 o dani za užívanie verejného priestranstva na dočasné parkovanie motorového vozidla na vyhradenom priestore verejného priestranstva, 2 relácie v TV Naša a 1 relácia v  Slovenskej televízii  so  zameraním na VZN mesta Košice č.85/2006 o dani za užívanie verejného priestranstva na dočasné parkovanie motorového vozidla na vyhradenom priestore verejného priestranstva, VZN mesta Košice č.72/2004 o komunálnych odpadoch  a drobných stavebných odpadoch na území mesta Košice ako aj problematiku bezdomovcov a záhradkárskych lokalít.
V prezentovanom období bolo na e-mailovú adresu MsP mspke@msp.sk zaslaných celkove 46 e-mailových správ, z toho v 28 prípadoch bola odosielateľom na základe ich žiadosti zaslaná odpoveď týkajúca sa činnosti MsP.
6    Ekonomická oblasť

Vo výdajovej časti MsP za 1. ¼ rok 2007 eviduje tieto výdaje:

•	mzdy, platy a OOV 1) ........................................ 10.069.797,-Sk
•	poistné a príspevky pre zamestnávateľa ............. 3.712.012,-Sk
•	tovary a ďalšie služby ......................................... 3.159.644,-Sk
•	náhrada PN ............................................................... 53.777,-Sk
            S p o l u: .............................................................16.995.230,-Sk

V príjmovej časti MsP za 1. ¼ rok 2007 eviduje nasledujúce príjmy:

•	za užívanie verejného priestranstva ..................... 8.134.184,-Sk
•	príjem z realizovaných pokutových blokov .........1.316.800,-Sk
•	príjem  z realizovaných  BNPNMN 2)..................... 468.550,-Sk
•	príjem za odťah........................................................903.290,-Sk
•	príjem za predaj služieb ...............................................1.625,-Sk
•	príjem za PAZI 3).............................................................520,-Sk
•	príjem z náhrad – poistná udalosť .............................60.339,-Sk
•	príjem z dobropisov ...................................................66.489,-Sk
•	príjem z refundácie ....................................................10.349,-Sk
•	úroky z omeškania platby za odťah .............................4.258,-Sk
•	povolené vstupy...............................................................550,-Sk
•	stravné lístky............................................................352.253,-Sk
            S p o l u: .............................................................11.319.207,-Sk

7    Oblasť vymáhania pohľadávok

Spoločne s pracovníkmi z ekonomicko-personálneho oddelenia MsP sme v hodnotenom období pokračovali vo vymáhaní oprávnených pohľadávok, ktoré vznikli činnosťou jednotlivých útvarov MsP. 
V kategórii neuhradených pohľadávok za vykonaný odťah odťahovou službou MsP sme realizovali :

•	z podaných návrhov na vydanie platobného rozkazu za neuhradené odťahy realizované v roku 2006 vydali súdy v rámci SR 27 platobných rozkazov,  v 23 prípadoch boli súdmi platobné rozkazy zrušené a bude v týchto veciach nariadené súdne pojednávanie, 
•	v období 1. ¼ roku 2007 sme podali na rôzne súdy v rámci SR  celkom 93 návrhov na vydanie platobných rozkazov, 
•	v 23 prípadoch sme podali podali návrh na vymáhanie pohľadávky cestou exekútora a v 28 prípadoch došlo k úplnému uhradeniu dlžnej pohľadávky.

1)  Ostatné osobné výdaje
2)  Blok na pokutu na mieste nezaplatenú
3)  Protialkoholická záchytná izba                                              
V kategórii neuhradených pohľadávok za vykonaný prevoz do PAZI sme v hodnotenom období realizovali :
•	z podaných  návrhov  na  vydanie  platobného  rozkazu za prevoz do PAZI bol          v 1 prípade zrušený platobný rozkaz, pričom bude nariadené súdne pojednávanie,              v 1 prípade sme podali návrh na zastavenie konania, pretože odporca medzi tým zomrel, 
•	v období 1. ¼ roku 2007 sme podali na rôzne súdy v rámci SR  celkom 6 návrhov na vydanie platobných rozkazov, 
•	v 4 prípadoch sme podali exekútorovi návrh na vymáhanie pohľadávky.

V sledovanom období sme sa zúčastnili v 18 prípadoch súdneho pojednávania. Z týchto súdnych sporov za odťah, prevoz do PAZI a pod. bolo 12 súdnych sporov ukončených v náš neprospech. 
V súčasnosti vedieme na okresných súdoch celkom 43 súdnych sporov za odťah, prevoz do PAZI alebo neuhradené parkovacie poplatky. Na krajskom súde vedieme ďalšie 3 súdne spory za odťah, z toho 2 na základe nášho odvolania a ďalší na základe odvolania odporcu. 
V kategórii vymáhaných  pohľadávok za uložené bloky na pokutu na mieste nezaplatenú sme v prezentovanom období podali 274 návrhov na exekúciu na sumu 149.900,- Sk, pričom sme vymohli 86 pohľadávok na sumu 45.800,- Sk.  

8	Úlohy pre nasledujúce obdobie

1)	Realizovať verejné obstarávanie podprahovou zákazkou na nákup  14-tich ks parkovacích automatov podľa zákona č.25/2006 Z.z. o verejnom obstarávaní. 
2)	Rozšíriť počet bezpečnostných kamier umiestnených v centrálnej mestskej zóne. 
3)	Realizovať verejné obstarávanie podlimitnou zákazkou na nákup 1 ks odťahového vozidla pre MsP podľa zákona č.25/2006 Z.z. o verejnom obstarávaní. 
4)	Neustále  venovať zvýšenú pozornosť nepovoleným záberom verejných   priestranstiev   a  vzniku nízkoštandardných nelegálnych obydlí a chatrčí.
5)	Realizovať preventívno-bezpečnostné akcie na platených parkoviskách v správe Parkovacej služby MsP zamerané na dodržiavanie ustanovení VZN mesta Košice č.85/2006 o dani za parkovanie.
6)	V spolupráci s DPMK realizovať preventívno-bezpečnostné akcie zamerané na vreckových zlodejov, cestujúcich bez platných cestovných lístkov a verejný poriadok v hromadných dopravných prostriedkov.
7)	Organizovať a realizovať preventívno-bezpečnostné akcie  zamerané na sprayerov, vandalizmus a excentrické hnutia mládeže, dôsledne realizovať ich postih v súlade s platnou právnou úpravou.
8)	Ukladaním adresných úloh ovplyvňovať výkon poriadkových aktivít tak, aby dochádzalo k rovnomernému  zabezpečovaniu verejného poriadku vo všetkých mestských častiach.
9)	Realizovať poriadkové opatrenia na zabezpečenie nerušeného priebehu osláv „Dni mesta Košice“ v mesiaci máj 2007.

Košice, 10. 04. 2007